Tvangsarbejde er defineret i International Labour Organizations (ILO) konvention nr. 29. Tvangsarbejde og menneskehandel er ikke det samme, men tvangsarbejde er en af de udnyttelsesformer, der nævnes i straffelovens definition af menneskehandel. Tvangsarbejde betyder, at en person arbejder mod sin vilje eller bliver snydt, bedraget eller truet til at acceptere et arbejdsforhold, som efterfølgende viser sig at være anderledes og ringere end oprindeligt lovet. Personen kan således ikke anses for at have tilbudt sin arbejdskraft frivilligt, fordi han eller hun ikke kendte de faktiske arbejdsforhold. Når personen vil forlade arbejdet, kan han/hun ikke gøre det uden at blive udsat for repressalier eller trusler om repressalier fra bagmanden, hvis arbejdet ikke udføres. Det kan for eksempel være direkte fysiske trusler mod vedkommende selv eller familien, eller det kan være trusler om ikke at få udbetalt allerede optjent løn m.v. Personen oplever dermed at være tvunget til at fortsætte et arbejdsforhold og forblive i en udnyttelsessituation, som personen ikke ønsker at være en del af.
Mere viden om tvangsarbejde
Guidelines 'Undgå skjult tvangsarbejde'